En fredelig verdensorden avhenger av tillit mellom nasjoner, og mellom mennesker. Dette har varsleren Edward Snowden bidratt til, mener Solhjell og Valen, og nominerer Edward Snowden til Nobels fredspris.

I sin begrunnelse skriver Solhjell og Valen: Den offentlige debatten og de politiske endringer som har fulgt i kjølvannet av Snowdens varsling, har bidratt til en mer stabil og fredelig verdensorden. Hans handlinger har gjeninnført tillit og åpenhet som ledende prinsipper i sikkerhetspolitikken. Disse verdiene kan ikke overvurderes.

De mener Edward Snowden har avslørt moderne overvåknings overlegenhet, og skriver videre i sin begrunnelse: «Omfanget av overvåkning har lamslått oss, og opprørt til debatt over hele verden. Ved å gjøre dette, har han bidratt til kritisk kunnskap om hvordan moderne overvåkning og etterretning rettet mot stater og innbyggere foregår.»

Alle stortingsrepresentanter har anledning til å nominere til Nobels fredspris. SVs andre representanter har nominert følgende:

– Johnny Ingebrigtsen har nominert journalisten Mohammad Saddiq Kaboudvand for sitt arbeid for å belyse kurdernes situasjon.

– Torgeir Knag Fylkesnes har nominert FNs spesialrapportør for urfolk, James Anaya, og FNs Permanente forum for urfolk.

– Gina Barstad og Karin Andersen har nominert Malala Yousafzai.

– Audun Lysbakken har nominert den kongolesiske gynekologen Dennis Mukwege.

– Heikki Holmås har nominert representanter for organisasjonen Slumdwellers International.